Lotte Bøgh Andersen
Lotte Bøgh Andersen er en dansk ledelsesforsker, fra 2012 professor i statskundskab på Aarhus Universitet og siden 2018 leder af Kronprins Frederiks Center for Offentlig Ledelse ved Institut for Statskundskab.
I sin forskning har hun i høj grad fokuseret på motivation blandt ansatte i den offentlige sektor og lederes mulighed for at påvirke ansattes motivation.
Lotte Bøgh Andersen er uddannet cand.scient.pol. og ph.d. i statskundskab. Hun har været medlem af en række kommissioner og udvalg, herunder Ledelseskommissionen fra 2017 til 2018 og Lærerarbejdstidskommissionen fra 2018-2019. Derudover er hun reserveofficer ved Ingeniørregimentet og bruger aktivt sine egne ledelseserfaringer i sin forskning.
Lotte Bøgh Andersen har bl.a. udgivet bøgerne Offentlige styringsparadigmer (med Carsten Greve, Kurt Klaudi Klausen og Jacob Torfing), Distribueret ledelse i den offentlige sektor (med bl.a. Anne Mette Kjeldsen), Ledelse i offentlige og private organisationer samt Styring og motivation i den offentlige sektor (med Lene Holm Pedersen). Derudover har hun skrevet en lang række videnskabelige artikler i danske og internationale tidsskrifter.
Hun modtog Aarhus Universitets Jubilæumsfonds Forskningsformidlingspris i 2018.